# Yanga yasaka rekodi kwa Geita

## Muktasari:

**Ushindi katika mechi hiyo utaifanya timu hiyo kufikisha pointi 52 ambazo ni nane zaidi ya zile za Azam FC inayoshika nafasi ya pili ikiwa na pointi 44, huku mabingwa hao watetezi wa Ligi Kuu wakibaki na faida ya mechi moja mkononi.**

Wakati ikisaka rekodi ya kutopoteza mechi 15 mfululizo za Ligi Kuu Bara, Yanga itazidi kujiweka katika mazingira mazuri ya kutwaa ubingwa ikiwa itaibuka na ushindi dhidi ya Geita Gold katika Uwanja wa Azam Complex, Dar es Salaam, leo kuanzia saa 12:00 jioni.

Ushindi katika mechi hiyo utaifanya timu hiyo kufikisha pointi 52 ambazo ni nane zaidi ya zile za Azam FC inayoshika nafasi ya pili ikiwa na pointi 44, huku mabingwa hao watetezi wa Ligi Kuu wakibaki na faida ya mechi moja mkononi.

Pia, matokeo hayo yataifanya Yanga kuitangulia Simba iliyo nafasi ya tatu kwa tofauti ya pointi 10.

Kwa upande wa Geita inahitaji ushindi au angalau sare ili iweze kupata pointi tatu au moja ya kuiwezesha kutoka katika nafasi ya 13 iliyopo hadi zile za juu ambazo haziiweki timu hiyo katika uwezekano wa kushuka daraja.

Timu hiyo inayonolewa na Denis Kitambi, kwa sasa imekusanya pointi 21 katika mechi 20, ikishinda tano, kutoka sare sita na kupoteza mechi tisa.

Hali ni tofauti kwa Geita Gold ambayo katika michezo 14 iliyopita ya ligi imeshinda minne, sare nne na kupoteza sita.

Pia imekuwa haina historia nzuri dhidi ya Yanga ambapo katika mechi tano zilizowahi kukutana kwenye Ligi Kuu imepoteza zote.

Yanga inaingia katika mechi hiyo ikimkosa kiungo Khalid Aucho ambaye amefanyiwa upasuaji mdogo wa goti, lakini wachezaji wake wengine wako fiti kuitumika kwenye mchezo huo.

Akizungumzia mchezo huo, kocha wa Yanga, Miguel Gamondi alisema ana imani kubwa timu yake itapata ushindi.

"Mechi tatu tumefunga mabao 15 na tumeruhusu matatu. Kimsingi hizi ni takwimu bora siwezi kusema kwamba Geita Gold nao tutawafunga mabao mengi, huo utakuwa ubashiri sifanyi kazi ya kubashiri," alisema.

"Ninachoweza kufanya kwa sasa ni kujiandaa kushinda mchezo. Tumejiandaa kucheza nao kwa namna yoyote ambayo watajipanga. Nafikiri watakuja na mbinu za kujilinda, lakini hainipi hofu kwa sababu nina vijana wazuri.”

Mchezo mwingine wa ligi hiyo leo utakuwa kwenye Uwanja wa Mkwakwani mjini Tanga kati ya Coastal Union na Ihefu SC ambao utaanza saa 2:15 usiku.